NEUVOSTON ASETUS (EY) N:o 1419/98,

annettu 22 päivänä kesäkuuta 1998,

puuvillan tukijärjestelmän yleisistä säännöistä annetun asetuksen (EY) N:o 1554/95 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Kreikan liittymisasiakirjan ja erityisesti puuvillaa koskevan pöytäkirjan n:o 4 (1) 9 kohdan,

ottaa huomioon komission ehdotuksen,

sekä katsoo, että

pöytäkirjassa n:o 4 olevassa 3 kohdassa määrätään, että tuotantotuki myönnetään siementenpoistoyritysten kautta; jos nämä yritykset ostavat puuvillaa, josta siemeniä ei ole poistettu, tuki siirtyy tuottajille vähintään pöytäkirjassa n:o 4 olevassa 8 a kohdassa tarkoitetun vähimmäishinnan suuruisen hinnan maksamisen kautta; kyseiset yritykset voivat poistaa siemeniä myös kolmannen osapuolen lukuun,

asetuksen (EY) N:o 1554/95 (2) 7 artiklan 1 kohdan b alakohdassa säädetään, että jos siementenpoistoyritykset suorittavat siementenpoiston yksittäisen tai osakkaana olevan tuottajan lukuun, niiden on tehtävä ilmoitus, jossa vahvistetaan tuen siirtymisen edellytykset; on syytä korvata osakkaana olevan tuottajan käsite tuottajaryhmittymän käsitteellä ja säätää tässä tapauksessa niistä edellytyksistä, jotka kyseisen ryhmittymän on täytettävä hyötyäkseen tuen siirtymisestä, ja erityisesti vähimmäishinnan maksamisesta sen jäsenille, ja

asetuksen (EY) N:o 1554/95 8 artiklassa säädetään, että ennakkomaksun määrittelemiseksi on vahvistettava puuvillan, josta siemeniä ei ole poistettu, arvioitu tuotanto ennen 1 päivää lokakuuta; alkuperäisten satoarvioiden parantamiseksi ja sellaisen ennakkomaksun, joka on mahdollisimman lähellä maksettavan tuen lopullista määrää, maksamisen mahdollistamiseksi tuotanto on syytä arvioida uudelleen päivänä, jona puuvillan, josta siemeniä ei ole poistettu, valvonta on tavallisesti edistyneessä vaiheessa; uudelleentarkastelun luotettavuuden lisäämiseksi siihen voidaan soveltaa alle 15 prosentin suuruista korotusta ennakon arvioimiseksi ilman, että siitä aiheutuu talousarvioon liittyviä riskejä; olisi säädettävä tätä uudelleenarviointia ennen maksettujen ennakkojen mukauttamisesta ottaen huomioon kyseiseen järjestelmään liittyvät hallintokulut,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1554/95 seuraavasti:

1) Korvataan 5 artiklan 3 kohta seuraavasti:

"3. Oikeus tukeen syntyy sinä hetkenä, jona puuvillasta poistetaan siemenet. Tukea voidaan kuitenkin maksaa ennakkoon 16 päivästä lokakuuta markkinointivuoden alettua, heti kun puuvilla, josta siemeniä ei ole poistettu, on toimitettu siementenpoistoyritykseen, edellyttäen, että on annettu riittävä vakuus. Ennakon määrä määritellään 3 a kohdan mukaisesti.

Tuen mahdollinen jäännös maksetaan sen jälkeen, kun tosiasiallinen tuotanto on määritelty ja asetuksen (ETY) N:o 1964/87 (*) 2 artiklassa tarkoitettu tuki on mahdollisesti mukautettu. Se maksetaan markkinointivuoden loppuun mennessä.

(*) EYVL L 184, 3.7.1987, s. 14, asetus sellaisena kuin se on viimeksi muutettuna asetuksella (EY) N:o 1553/95 (EYVL L 148, 30.6.1995, s. 45)."

2) Lisätään 5 artiklaan kohta seuraavasti:

"3 a. Ennakkomaksu sadalta kilogrammalta puuvillaa, josta siemeniä ei ole poistettu, on yhtä suuri kuin kohdehinta, josta on vähennetty maailmanmarkkinahinta sekä alennus, jonka määrä lasketaan käyttämällä 6 artiklassa säädettyä menettelyä, kuitenkin siten, että tosiasiallinen tuotanto korvataan 8 artiklan 1 kohdan mukaisesti vahvistetulla puuvillan, josta siemeniä ei ole poistettu, arvioidulla tuotannolla, jota on korotettu 15 prosentilla.

Markkinointivuoden alkua seuraavasta 16 päivästä joulukuuta alkaen ensimmäisessä alakohdassa tarkoitetun ennakkomaksun määrä korvataan uudella määrällä, joka määritellään saman laskutavan mukaisesti mutta puuvillan, josta siemeniä ei ole poistettu, 8 artiklan 2 kohdan mukaisesti vahvistetun uudelleenarvioinnin mukaisesti korotettuna vähintään 7,5 prosentilla. Tämän vuoksi 16 päivästä lokakuuta 15 päivään joulukuuta maksetut ennakkomaksut suurenevat, paitsi jos näiden kahden ennakkomaksun määrän välinen erotus on vähemmän kuin yksi ecu 100 kilogrammalta."

3) Korvataan 7 artikla seuraavasti:

"7 artikla

1. Rajoittamatta 2 kohdan soveltamista tukea maksetaan ainoastaan sellaisille siementenpoistoyrityksille, jotka ovat tehneet tukihakemukset ja jotka

a) ovat tehneet sopimuksen, jossa määrätään erityisesti, että tuottajalle on maksettava vähintään pöytäkirjassa n:o 4 olevassa 8 a kohdassa tarkoitetun vähimmäishinnan suuruinen hinta, ja joka sisältää lausekkeen, jossa määrätään, että

- sovellettaessa asetuksen (ETY) N:o 1964/87 2 artiklan 3 kohtaa ja/tai 4 kohtaa sovittu hinta mukautetaan ottaen huomioon tämän artiklan säännösten vaikutus tukeen;

- jos toimitetun puuvillan laatu eroaa pöytäkirjassa n:o 4 olevassa 8 kohdassa tarkoitetusta vakiolaadusta, sovittua hintaa tarkistetaan vastaavassa suhteessa sopimuspuolten yhteisestä sopimuksesta;

b) valvoakseen oikeutta tukeen pitävät sekä puuvillasta, josta siemeniä ei ole poistettu, että puuvillasta, josta siemenet on poistettu, varastokirjanpitoa, joka täyttää myöhemmin määritettävät vaatimukset;

c) toimittavat muut todisteet, jotka ovat tarpeen tuen saamisoikeuden valvomiseksi;

d) toimittavat todisteet siitä, että sopimuksen täytäntöönpanemiseksi toimitetusta puuvillasta tehdään 8 artiklassa tarkoitettu pinta-aloja koskeva ilmoitus.

2. Tuki myönnetään siementenpoistoyrityksille, jotka ovat tehneet tukihakemuksen ja jotka suorittavat siementenpoiston pöytäkirjassa n:o 4 olevan 4 kohdan kolmannen alakohdan vaatimukset täyttävän yksittäisen tuottajan tai tuottajaryhmittymän lukuun, jos nämä yritykset

a) täyttävät 1 kohdan b ja c alakohdassa tarkoitetut edellytykset;

b) ovat tehneet ilmoituksen, jossa täsmennetään siementenpoiston suorittamista koskevat sekä tuen hallinnointiin liittyvät edellytykset;

c) sitoutuvat siirtämään tuen yksittäiselle tuottajalle tai tarvittaessa asianomaiselle tuottajaryhmittymälle;

d) toimittavat todisteen siitä, että b alakohdassa tarkoitetun ilmoituksen kohteena olevasta puuvillasta tehdään 8 artiklassa tarkoitettu pinta-aloja koskeva ilmoitus;

e) jos kyseessä on tuottajaryhmittymä, toimittavat todisteen siitä, että tuottajaryhmittymä on velvollinen sitoutumaan 1 kohdan a alakohdassa mainittua lauseketta vastaavaan lausekkeeseen ja noudattamaan sitä, sekä antavat sitoumuksen siitä, että mainittu ryhmittymä pitää hallussaan ja toimittaa vähimmäishinnan maksamiseen liittyvät todisteet.

3. Jos tuottajaryhmittymä, joka teettää siementenpoiston omaan lukuunsa, jättää noudattamatta 2 kohdan e alakohdassa tarkoitettua lauseketta tai sitoumusta, tätä pidetään pöytäkirjassa n:o 4 olevan 4 kohdan kolmannessa alakohdassa tarkoitettujen vaatimusten laiminlyömisenä."

4) Korvataan 8 artikla seuraavasti:

"8 artikla

1. Edellä 5 artiklan 3 a kohdan ensimmäisessä alakohdassa tarkoitettu puuvillan, josta siemeniä ei ole poistettu, arvioitu tuotantomäärä vahvistetaan ennen 1 päivää lokakuuta 11 artiklan 1 kohdassa tarkoitettua menettelyä noudattaen ja tuotannon arviot huomioon ottaen.

Näiden arvioiden laatimiseksi otetaan käyttöön kylvettyjen alojen ilmoitusjärjestelmä.

2. Edellä 5 artiklan 3 a kohdan toisessa alakohdassa tarkoitettu puuvillan, josta siemeniä ei ole poistettu, tuotanto ja korotusprosentti arvioidaan uudelleen ennen 1 päivää joulukuuta 11 artiklan 1 kohdassa tarkoitettua menettelyä noudattaen ja sadon edistymisen tilanne huomioon ottaen."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä syyskuuta 1998.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 22 päivänä kesäkuuta 1998.

Neuvoston puolesta

J. CUNNINGHAM

Puheenjohtaja

(1) EYVL L 291, 19.11.1979, s. 174, pöytäkirja sellaisena kuin se on viimeksi muutettuna asetuksella (EY) N:o 1553/95 (EYVL L 148, 30.6.1995, s. 45).

(2) EYVL L 148, 30.6.1995, s. 48, asetus sellaisena kuin se on muutettuna asetuksella (EY) N:o 1584/96 (EYVL L 206, 16.8.1996, s. 16).